
A foglalkozásnevet tartalmazó családnevek a régi magyar nyelvben

Dolgozatomban a foglalkozásnevet tartalmazó családnevek részletes vizsgálatát igyekeztem elvégezni a 14–17. század időszakában. A személynevekkel, családnevekkel foglalkozó munkákban azt láthattuk, hogy noha azok többnyire átfogó leírást adnak a nevekről és a családnevek különféle típusairól, viszont kevés az olyan szakmunka, amely egy-egy típusukra koncentrálva vizsgálná a neveket. Ezért munkámban arra törekedtem, hogy minél több szempontot érvényesítsek a foglalkozásnevet tartalmazó családnevek kategóriájába tartozó névformák elemzése során. Dolgozatom első egységében a személynevekhez kapcsolódó névelméleti háttért ismertettem, azokat a legfontosabb terminusokat mutattam be, amelyeket fontosnak tartottam előzményként megemlíteni a foglalkozásnévi eredetű családnevek kutatása szempontjából, illetve a személynévfajták leírási modelljét is felvázoltam annak érdekében, hogy a családnevek helyét meg tudjuk határozni ebben a keretben. Az elemző fejezetekben Kázmér Miklós Régi magyar családnevek szótára című munkáját használtam fel a foglalkozásnévi eredetű családnevek részletes vizsgálatához, s erre a névállományra (912 név) támaszkodóan tettem megállapításokat. Összefoglalásként az általam végzett vizsgálat eredményeit vetem össze a korábbi szakmunkák megállapításaival, illetve néhány további vizsgálati lehetőséget is felvetek. Kutatásom során nagy hangsúlyt fektettem a foglalkozásnevek morfológiai vizsgálatára, illetve a belőlük lett családnévformák gyakorisága közötti összefüggésekre is. A foglalkozásnévi lexémát tartalmazó családnevek morfológiai struktúrájának vizsgálatáról kevésbé esett szó a az eddigiekben a szakirodalomban, és nem olvashattunk arról sem korábban, hogy a foglalkozásnévi családnevek morfológiai szerkezete és a gyakorisági viszonyaik között milyen összefüggések mutatkoznak. A dolgozatom utolsó fejezetei ezért ezt az aspektust helyezték a középpontba.
 



